text:  „Nie, vôbec nie je stará. Je v najlepších rokoch.“ Tento film si mnohí zamilovali, už keď ho videli v kine a ja sa im vôbec nečudujem, lebo patrím k nim. Svojský austrálsky režisér Peter Weir bol vždy príjemný, inteligentný, originálny, zručný a ľudský. Hoci MASTER AND COMMANDER obsahuje všetko, čo divák čaká od podobného vysokorozpočtového a hollywoodskeho veľkofilmu (lode, more, vojny, Tahiti), paradoxne sa do divákovho srdca viac zapíšu skôr civilné okamihy, ktoré sú umelecké a pritom „milo obyčajné“ (prieskum Galapág, hra na hudobné nástroje, spoločné dôstojnícke večere) a ktoré poľudšťujú posádku anglickej vojenskej lodi. Tú tvorí napríklad rešpektovaný kapitán (Russell Crowe podáva na tému „nemožno sa s nimi kamarátiť, ale netreba byť ani tyran“ jeden zo svojich najkrajších výkonov), jeho večný protiklad, dobrý priateľ a lodný lekár (vynikajúci Paul Bettany sa s Croweom stretol už v ČISTEJ DUŠI) a obyčajní námorníci, vrátane malých chlapcov, ktorí v tých časoch naozaj boli súčasťou bojových lodí (často s nemalými hodnosťami!!). Kino Považan NMnV 2003
item_title: Master & Commander: Odvrácená strana světa
item_directors: Peter Weir
item_screenwriters: Peter Weir John Collee
item_cast: Russell Crowe Paul Bettany Billy Boyd James D'Arcy Edward Woodall Chris Larkin Max Pirkis Jack Randall Max Benitz Lee Ingleby David Threlfall Bryan Dick Robert Pugh Joseph Morgan John DeSantis Mark Lewis Jones Patrick Gallagher Richard McCabe Ian Mercer George Innes William Mannering